REPUBLIKA SRBIJA

NARODNA SKUPŠTINA

Odbor za zdravlje i porodicu

18 Broj: 06-2/245-14

4. septembar 2014. godine

B e o g r a d

ZAPISNIK

ŠESTE SEDNICE ODBORA ZA ZDRAVLjE I PORODICU

ODRŽANE 4. SEPTEMBRA 2014. GODINE

Sednica je počela u 10,30 časova.

Sednici je predsedavala prof. dr Slavica Đukić Dejanović, predsednik Odbora.

Sednici su prisustvovali članovi Odbora: dr Branislav Blažić, prim. dr Ninoslav Girić, prof. dr Milan Knežević, dr Predrag Mijatović, dr Aleksandar Radojević, mr dr prim. Ljubica Mrdaković Todorović, dr Radoslav Jović, dr Darko Laketić, Elvira Kovač, prof. dr Dušan Milisavljević, Milena Ćorilić, Nevena Stojanović i Ljiljana Kosorić.

Sednici Odbora su prisustvovali zamenici odsutnih članova Odbora: dr Jezdimir Vučetić (prof. dr Mileta Poskurica) i Aleksandar Peranović (dr Vesna Rakonjac).

Sednici Odbora nije prisustvovao dr Milan Latković, kao ni njegov zamenik.

Pored članova i zamenika članova Odbora sednici su prisustvovali narodni poslanici: dr Ljiljana Beronja i dr Blagoje Bradić.

Sednici su prisustvovali i prof.dr Berislav Vekić, državni sekretar u Ministarstvu zdravlja, Gordana Basta, pomoćnik ministra zdravlja i prof. dr Momčilo Babić, direktor Republičkog fonda za zdravstveno osiguranje.

Na predlog predsednika Odbora, jednoglasno, usvojen je sledeći:

D n e v n i r e d

1. Razmatranje Predloga zakona o izmeni Zakona o zdravstvenom osiguranju, koji je podnela Vlada, u načelu;
2. Razno.

Pre prelaska na rad po utvrđenom dnevnom redu, usvojeni su, bez primedbi, Zapisnik 4. sednice Odbora, održane 29. avgusta 2014. godine i Zapisnik 5. sednice Odbora, održane 31. avgusta 2014. godine.

Prva tačka dnevnog reda - Razmatranje Predloga zakona o izmeni Zakona o zdravstvenom osiguranju, koji je podnela Vlada, u načelu

Prof. dr Berislav Vekić, državni sekretar u Ministarstvu zdravlja, pozdravio je prisutne i na početku diskusije podsetio na obaveze koje je Republika Srbija preuzela potpisivanjem Sporazuma o stabilizaciji i pridruživanju, ističući kao dominantne obaveze – uspostavljanje zone slobodne trgovine i usklađivanje zakonodavstva Republike Srbije sa zakonodavstvom i pravnim tekovinama Evropske unije. Podsetio je da je u Izveštaju o napretku Srbije za 2012. godinu, koji je sačinila Evropska komisija, zabeleženo da u našoj zemlji, od donošenja Zakona o izmenama i dopunama Zakona o zdravstvenom osiguranju iz 2005. godine i Zakona o izmenama i dopunama Zakona o zdravstvenom osiguranju iz 2011. godine, nije sačinjen nikakav pomak po pitanju elektronske zdravstvene knjižice. Takođe se osvrnuo i na predstojeće rokove, to jest činjenicu da je kranji rok do koga Republika Srbija treba da primeni elektronske zdravstvene knjižice 2014. godina. Prisutne je podsetio i na činjenicu da je racionalizaciju u zdravstvu nemoguće uraditi dok ne zaživi komletna IT podrška zdravstvenom sistemu, odnosno da nije moguće uvesti u praksu izdavanje elektronskih recepata i elektronskih zdravstvenih knjižica. Pored ovoga, snažan IT sistem pružio bi i uvid u kompletno stanje u zdravstvu, sa mogućnošću podrobne analize zdravstvenog sistema u Republici Srbiji, što je i stav resornog ministarstva. Naveo je i da Zakon o izmenama i dopunama Zakona o zdravstvenom osiguranju nije razmatran na vanrednoj sednici Narodne skupštine u julu 2014. godine, da je rok za donošenje izmena ovog zakona iscrpljen, čime su se stekli uslovi da bude razmatran i usvojen po hitnom postupku, te je dodao da predloženom izmenom ovog zakona kao krajnji rok za uvođenje elektronskih zdravstvenih knjižica predviđen 31. decembar 2016. godine.

Prof. dr Momčilo Babić, direktor Republičkog fonda za zdravstveno osiguranje, istakao je značaj Zakona kao dela evropske agende Republike Srbije i objasnio da je elektronska zdravstvena kartica osnovni instrument i ključ za identifikaciju korisnika zdravstvene zaštite i upravljanje sistemom zdravstvenog osiguranja. Naveo je da i pored uvažavanja otežavajućih okolnosti, prvenstveno ekonomskih, Republika Srbija mora nastaviti implementaciju elektronskih zdravstvenih kartica. Tokom 2014. godine vođena je javna rasprava sa argumentima za i protiv usvajanja Zakona, što je u velikoj meri usporilo Republički fond za zdravstveno osiguranje da do kraja ispuni svoju zakonsku obavezu, što je u saglasnosti sa jednim od predhodnih stavova Odbora da je potrebno odlaganje roka za punu primenu elektronskih zdravstvenih kartica. S tim u vezi je obavestio prisutne da je od Narodne banke Srbije dobio informaciju da je do sada izrađeno 1.200.000 elektronskih kartica koje nisu personalizovane i koje će biti besplatno podeljene socijalno najugroženijim građanima Republike Srbije, koji zdravstvenu zaštitu ostvaruju po članu 22. Zakona o zdravstvenoj zaštiti, kao i da će cena izrade elektronskih kartica biti 400 dinara, a koju će utvrditi i Vlada Republike Srbije svojim zaključkom. Izneo je stav da pomenuta cena nije visoka s obzirom na benefite koje uz primenu elektronskog recepta ovaj sistem donosi. Naime sistem predviđa da se u njega inkorporiraju sve apotekarske ustanove, oko sedam hiljada lekara primarne zdravstvene zaštite, kao i tri hiljade i petsto farmaceuta, što će doprineti racionalizaciji i efikasnosti sistema zdravstvene zaštite. Pored ovoga, primena sistema doprineće povećanju komfora i uštedama kod korisnika zdravstvene zaštite koje će se odraziti na troškove putovanja, čekanja u redovima i sl. Kao primer dobre prakse naveo je mostarski region u BiH, u kojem je primena elektronske kartice i elektronskog recepta donela uštedu u potrošnji lekova od 40%, pre svega zahvaljjujući kontroli koju ovakav sistem omogućava, te istakao podatak da bi ušteda od 30% u potrošnji lekova u Republici Srbiji iznosila 100 miliona eura.

Prof. dr Dušan Milisavljević je izrazio protest u vezi sa nepoštovanjem rokova za primenu Zakona o izmenama i dopunama Zakona o zdravstvenom osiguranju, koji je stupio je na snagu 9. avgusta 2011. godine, a po kojem je Republički fond imao zakonsku obavezu da tri godine nakon dana stupanja na snagu ovog zakona izvrši zamenu isprava o osiguranju, kao i posebne isprave o korišćenju zdravstvene zaštite, u skladu sa članom 52. Zakona o zdravstvenom osiguranju, te postavio pitanje odgovornosti za probijanje rokova. Naveo je i svoje mišljenje da rok za punu implementaciju elektronske zdravstvene knjižice može biti kraći od predloženog 31. decembra 2016. godine, s obzirom na to da je već odštampano 1.200.000 knjižica, kao i da građani Republike Srbije ne treba da plaćaju cenu izrade knjižica od 400 dinara, već da im treba omogućiti da nove knjižice dobiju besplatno, a da sredstva za njihovu izradu treba pronaći u plaćanju redovne zdravstvene zaštite.

Prof. dr Slavica Đukić Dejanović, predsednik Odbora, u svom izlaganju je napravila presek dosadašnjeg rada navodeći da je predlagač zakona u zakonskom roku poslao Predlog Zakona o izmenama i dopunama Zakona o zdravstvenom osiguranju Narodnoj skupštini u julu 2014. godine, od kada je Zakon u skupštinskoj proceduri, ali i da je ovaj zakon pred Odbor stigao sa zakašnjenjem zbog objektivnih okolnosti u radu Narodne skupštine tokom avgusta meseca 2014. godine.

Prof. dr Dušan Milisavljević ponovio je svoje stavove kojima je zatražio utvrđivanje odgovornosti za kršenje rokova za primenu Zakona o izmenama i dopunama Zakona o zdravstvenom osiguranju, donetom 2011. godine.

Prof. dr Momčilo Babić, direktor Republičkog fonda za zdravstveno osiguranje naveo je da je resorni ministar Narodnoj skupštini uputio Predlog zakona o izmenama i dopunama Zakona o zdravstvenom osiguranju u januaru 2014. godine, koji je usvojen na sednici Vlade Republike Srbije 15. januara 2014. godine, ali da je u međuvremenu došlo do raspuštanja Narodne skupštine i vanrednih parlamentarnih izbora što je jedan od razloga za probijanje rokova za primenu zakona.

Blagoje Bradić je uputio pitanje resornom ministarstvu, da li će sredstava RFZO-a, a po osnovu opredeljenih sredstava za štampanje elektronskih kartica (imajući u vidu da je Narodna Banka Srbije platila iznos od 32 milijarde dinara za građane), biti preusmerena za povećanje kadrovskog potencijala u nerazvijenim područijima, za nabavku nove opreme a posebno opreme za zračnu terapiju, na edukaciju kadrova kako bi se sprečio njihov odlazak u inostranstvo, nabavku repromaterijala i potrošnog materijala u zdravstvenim ustanovama. Takođe je podržao i predlog prof. dr Dušana Milisavljevića da elektronske kartice budu besplatno podeljene građanima. Izneo je i mišljenje da RFZO poseduje kapacitete da posao izrade personalizovanih elektronskih zdravstvenih kartica privede kraju, ističući da je odgovornost na Ministarstvu zdravlja, kao i to da je taj posao do sada trebalo da bude završen što bi omogućilo velike uštede sredstava kao i preusmeravanje ovih sredstava za lečenje građana.

Prof. dr Berislav Vekić, državni sekretar u Ministarstvu zdravlja, osvrnuo se na objektivne okolnosti koje su prouzrokovale odlaganje rokova ali je i naveo rezultate Ministarstva zdravlja u protekla četiri meseca u vezi sa racionalizacijom i rešavanjem problema sa kojima se suočava zdravstveni sektor u Srbiji. S tim u vezi je naveo da bi osnivanje javno-privatnog fonda za lečenje teško obolele dece u inostranstvu trebalo da obezbedi neophodna dodatna sredstva za lečenje korisnika zdravstvene zaštite i edukovanje stručnjaka u zemlji. Takođe, dodao je da je u proteklom periodu Ministarstvo zdravlja obezbedilo i veliki broj novih aparata za lečenje, kao i tačan uvid u takozvane liste čekanja na zdravstvene usluge. Pored toga pomenuo je tender koji je u toku, a kojim će se obezbediti nabavka pet linearnih akceleratora za zračenje obolelih od malignih bolesti, kao i obezbeđivanje drugih aparata za nesmetan rad zdravstvenih ustanova, što je pokazatelj ozbiljnosti sa kojom je Ministarstvo zdravlja pristupilo rešavanju nagomilanih problema u svom resoru. Podsetio je i na angažovanje ljudstva i resursa zdravstvenog sektora prilikom majskih poplava 2014. godine. Izneo je mišljenje da je uspostavljanje IT podrške zdravstvenom sistemu prioritet i osvrnuo se na podršku koju su institucije EU do sada pružile Srbiji i koju će i ubuduće pružati radi umrežavanja i povezivanja zdravstvenih ustanova u Srbiji i to: 158 domova zdravlja koji su softverski i hardverski obezbeđeni iz projekta DILS-a, bolnica čije će se opremanje finansirati sredstvima projekta Integracionog zdravstvenog informacionog sistema EU-IHIS i velikih kliničko-bolničkih centara, uz očekivanje da će komletna IT mreža zdravstvenog sektora biti realizovana tokom 2015. godine što će omogućiti primenu elektronskih recepata i visok procenat zamenjenih elektronskih knjižica.

Blagoje Bradić se u svom izlaganju osvrnuo na osnivanje pomenutog javno-privatnog fonda i ponovio pitanje svrsishodnosti njegovog osnovanja, kao i sumnju u izvore finansiranja istog. Takođe je izneo i kritike na odluku da se sredstva u iznosu od 300 miliona evra odlukom Vlade prenesu iz RFZO u RFPIO. Ovom prilikom je ponovio i predhodno izrečene stavove da troškove izrade elektronskih zdravstvenih knjižica ne treba da snose građani s obzirom da sredstva za zdravstvenu zaštitu već uplaćuju u budžet Republike Srbije. Istakao je i da su u svim domovima zdravlja već obezbeđeni računari iz projekta DILS-a, kao i da je za uvođenje elektronskog sistema zdravstvene zaštite potrebno 60.000 evra za nabavku čitača kartica. Pored toga zatražio je i odgovornost nadležnih iz RFZO i Ministarstva zdravlja u vezi sa nepoštovanjem pomenutih rokova.

Prof. dr Slavica Đukić Dejanović, predsednik Odbora, izrazila je uverenje da će celokupan posao biti završen i pre navedenih rokova i pohvalila odluku Narodne Banke Srbije da preuzme troškove izrade kartica koje će biti podeljene socijalno najugroženijim građanima.

Ljiljana Kosorić je iznela uverenje da je pomeranje rokova za uvođenje elektronskih zdravstvenih knjižica nastalo na osnovu objektivnih okolnosti. Predložila je da za nabavku opreme koja je potrebna za funkcionisanje zdravstvenog sistema, ubuduće budu precizno utvrđeni finansijski izvori iz kojih će se određena oprema nabavljati.

Aleksandar Peranović smatra da je pomeranje navedenog roka neminovnost te je izneo mišljenje da u zdravstvenom ustanovama, pogotovo u unutrašnjosti Srbije, problem predstavlja to što su mnogi aparati koji su nabavljeni u proteklom perodu van funkcije, a zbog nedostatka obučenog kadra za rad na istim.

Ninoslav Girić je podržao predloženi zakon ističući da je Vlada u obrazloženju navela da građani neće snositi troškove zamene zdravstvenih knjižica ukoliko u budžetu bude sredstava za njihovu zamenu.

Dr Darko Laketić je predložio da svi prisutni podrže uvođenje novih elektronskih zdravstvenih knjižica i korake koje u tom pravcu sprovode Vlada i resorno Ministarstvo, upravo iz razloga kompleksnosti reforme zdravstvenog sistema uz snažnu informatičku podršku.

Nakon rasprave, Odbor jeu skladu sa članom 155. stav 2. Poslovnika Narodne skupštine, odlučio većinom glasova (15 glasova za, 1 nije glasao od 16 prisutnih) da predloži Narodnoj skupštini da prihvati Predlog zakona o izmeni Zakona o zdravstvenom osiguranju, u načelu.

Za izvestioca Odbora na sednici Narodne skupštine određena je prof. dr Slavica Đukić Dejanović, predsednik Odbora.

Druga tačka dnevnog reda **–** **Razno**

Prof. dr Slavica Đukić Dejanović, predsednik Odbora, obavestila je prisutne da je Odbor primio dopis Ministarstva zdravlja Sektora za evropske integracije i međunarodnu saradnju sa pozivom za učešće članova Odbora za zdravlje i porodicu radionici „Posledice upotrebe duvana i prednost mera uvođenja mera kontrole duvana“, koja će se održati 9. septembra 2014. godine u Palati Srbija, Novi Beograd.

Predrag Mijatović se kritički osvrnuo na primenu Zakona o zaštiti stanovništva od izloženosti duvanskom dimu, naročito u prostorijama Narodne skupštine, te je tražio da se ovaj zakon striktno poštuje i da se u Domu i zgradi Narodne skupštine obezbedi posebna prostorija za pušače.

Prof. dr Slavica Đukić Dejanović, predsednik Odbora, podsetila je prisutne da je nakon donošenja ovog zakona u objektima Narodne skupštine određen prostor za pušače, da je povodom ovoga stiglo i priznanje Narodnoj skupštini, te je u ime Odbora uputila zahtev Ministarstvu zdravlja oddnosno inspekcijskim službama da izvrše kontolu saglasno donetom zakonu.

Prof. dr Momčilo Babić, direktor Republičkog fonda za zdravstveno osiguranje, obavestio je narodne poslanike da svojim sugestijama i predlozima mogu da učestvuju u definisanju Strategije razvoja zdravstvenog osiguranja do 2020. godine, te je pozvao Odbor da poseti Republički fond za zdravstveno osiguranje, kako bi se upoznali sa radom ove ustanove.

Povodom ove tačke dnevnog reda nije bilo više predloga ni diskusije.

Sednica je završena u 11,30 časova.

SEKRETAR PREDSEDNIK

Božana Vojinović Prof. dr Slavica Đukić Dejanović